РЕШЕНИЕ НА СЪВЕТА
от 9 октомври 2007 година
за отмяна на Решение 2006/125/ЕО относно наличието на прекомерен дефицит в Обединеното кралство
(2007/738/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 12 от него,
като взе предвид препоръката на Комисията,
като има предвид, че:
(1)
В своето Решение 2006/125/ЕО (1), прието въз основа на препоръка на Комисията в съответствие с член 104, параграф 6 от Договора, Съветът установи, че е налице прекомерен дефицит в Обединеното кралство. Съветът отбеляза, че през финансовата 2004/2005 година (2) общият държавен дефицит е бил 3,2 % от БВП, над определената от Договора референтна стойност от 3 % от БВП, докато брутният държавен дълг е бил 40,8 % от БВП, значително под определената от Договора референтна стойност от 60 % от БВП.
(2)
На 24 януари 2006 г., в съответствие с член 104, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. относно определяне и изясняване на прилагането на процедурата при прекомерен дефицит (3), Съветът, въз основа на препоръка от Комисията, отправи препоръка към Обединеното кралство с оглед прекратяване на това положение на прекомерен дефицит най-късно до 2006/2007 г. Препоръката е публично достояние.
(3)
В съответствие с член 104, параграф 12 от Договора решението на Съвета за наличието на прекомерен дефицит следва да се отмени, когато по мнението на Съвета прекомерният дефицит на съответната държава-членка е бил коригиран.
(4)
В съответствие с Протокола относно процедурата при прекомерен дефицит, приложен към Договора, Комисията предоставя данни за изпълнението на процедурата. Като част от прилагането на този протокол държавите-членки следва да предоставят данни за държавните дефицити и дълг, както и за други свързани променливи два пъти годишно, а именно преди 1 април и преди 1 октомври, в съответствие с член 4 от Регламент (ЕО) № 3605/93 на Съвета от 22 ноември 1993 г. за прилагане на Протокола относно процедурата при прекомерен дефицит, приложен към Договора за създаване на Европейската общност (4). Предвид факта, че съобщените през март 2007 г. данни за бюджетната 2006/2007 година са правителствени прогнози, Обединеното кралство предостави допълнителна нотификация в контекста на процедурата при прекомерен дефицит. В тази нотификация, получена на 16 юли 2007 г., се предоставят данни за фактическите резултати за 2006/2007 г., което позволи на Комисията да направи оценка на динамиката на бюджета на Обединеното кралство във връзка с препоръката на Съвета за прекратяване на положението на прекомерен дефицит най-късно до 2006/2007 г.
(5)
Въз основа на данните, предоставени от Комисията (Евростат) в съответствие с член 8ж, параграф 1 от Регламент (ЕО) № 3605/93, след нотификацията от страна на Обединеното кралство от 16 юли 2007 г. и основавайки се на прогнозата на службите на Комисията от пролетта на 2007 г., се налагат следните заключения:
-
държавният дефицит е намален от 3,2 % от БВП през 2005/2006 г. до 2,7 % през 2006/2007 г., под референтната стойност от 3 % от БВП. Този резултат е малко под прогнозата за 2,8 % от БВП, предвидена в актуализираната програма за сближаване на Обединеното кралство от декември 2005 г.,
-
фискалната консолидация през 2006/2007 г. се е дължала на увеличаване на съотношението на приходите с 0,4 процентни пункта от БВП, в частност поради по-високи приходи от корпоративния данък. Общите държавни разходи между 2005/2006 г. и 2006/2007 г. са нараснали в съответствие с номиналния БВП, въпреки че капиталовите разходи са били по-ниски от предвидените в програмата за сближаване от декември 2006 г., а текущите разходи - по-високи. В сравнение с 2005/2006 г., през която година осчетоводяването на една еднократна транзакция е намалило дефицита с 0,3 % от БВП, подобряването в структурния баланс (т.е. циклично коригирания нетен баланс на еднократните и други временни мерки) през 2006/2007 г. се оценява на 0,7 % от БВП,
-
за 2007/2008 г., в съответствие с прогнозирания дефицит, публикуван в бюджета от март 2007 г., в прогнозата на службите на Комисията от пролетта на 2007 г. се очаква по-нататъшно намаляване на дефицита до 2,6 % от БВП поради увеличаване на съотношението на приходите, и по-точно данъчната тежест, което все пак почти напълно е неутрализирано от увеличаването на съотношението на разходите. Поради преразглеждане в низходяща посока на постъпленията от корпоративното облагане съотношението на дефицита е по-високо от официално прогнозираното в актуализираната програма за сближаване от декември 2006 г. равнище от 2,3 % от БВП. За 2008/2009 г., при условие че политиката не се промени, в пролетната прогноза се предвижда допълнително намаляване на дефицита до 2,4 % от БВП. Това показва, че дефицитът е бил сведен под тавана от 3 % от БВП по надежден и устойчив начин. В структурно отношение през 2007/2008 г. държавният дефицит се очаква да намалее с 0,2 процентни пункта от БВП и, при придържане към настоящата политика, с 0,3 процентни пункта през 2008/2009 г. Това показва по-скоро скромен план за бъдеща консолидация, свързан с прогнозата за благоприятна икономическа конюнктура,
-
държавният дълг е нараснал от 39,6 % от БВП през 2004/2005 г. до 42,5 % през 2006/2007 г. Според прогнозата на службите на Комисията от пролетта на 2007 г. съотношението на дълга ще продължи да се увеличава до около 43,9 % в края на март 2009 г., но ще остане значително под референтната стойност от 60 % от БВП. За стабилизиране на фискалното положение под предвиденото за 2008/2009 г. е необходимо спиране увеличението на съотношението на дълга.
(6)
По мнение на Съвета прекомерният дефицит в Обединеното кралство е бил коригиран и следователно Решение 2006/125/ЕО следва да бъде отменено,
РЕШИ:
Член 1
От цялостната оценка следва, че прекомерният дефицит в Обединеното кралство е коригиран.
Член 2
С настоящото се отменя Решение 2006/125/ЕО.
Член 3
Адресат на настоящото решение е Обединеното кралство Великобритания и Северна Ирландия.
Съставено в Люксембург на 9 октомври 2007 година.